## Educació proposa una nova catalogació del requisit lingüístic B2 en els mestres per a garantir la introducció de l’anglés en Infantil

*** El director general de Personal Docent s’ha reunit amb els sindicats per a negociar diverses novetats que s’aplicaran el curs que ve
* En l’etapa d’Infantil, es reservarà un lloc amb el requisit B2 d’anglés per als centres amb fins a sis unitats, i dos llocs per als centres amb més de sis unitats
* També s’ha proposat la convocatòria d’un concurs de mèrits per al professorat especialista i de comissions de servici per a les unitats específiques d’orientació**

La Conselleria d’Educació, Cultura, Universitats i Ocupació ha traslladat una proposta equilibrada en la catalogació del requisit lingüístic B2 en els mestres per a garantir la introducció de la llengua anglesa en l’etapa d’Educació Infantil.

El director general de Personal Docent, Pablo Ortega, s’ha reunit, este dijous, amb els sindicats educatius per a negociar diferents novetats que s’aplicaran el curs que ve.

La catalogació que es proposa té un doble propòsit: primer, que eixa determinació obeïsca a criteris objectius i transparents, ja que es reservarà un lloc amb el requisit B2 per als centres amb fins a sis unitats i dos llocs per als centres amb més de sis unitats; i, segon, que esta reserva siga estable, raó per la qual eixos llocs catalogats amb el requisit B2 s’oferiran en el pròxim concurs de trasllats, de manera que es puguen estabilitzar.

Un altre dels temes tractats en la reunió ha sigut el del professorat especialista que treballa en l’ISEACV, els conservatoris o les escoles oficials d’idiomes. “Es convocarà un concurs de mèrits similar al que es va convocar en setembre per al professorat expert de Formació Professional, perquè tenim l’obligació legal d’ajustar la seua modalitat de contractació. Per este motiu, és imprescindible que es duga a terme este concurs de mèrits, que es farà entre els mesos de maig i juny”, ha indicat el director general de Personal Docent.

Finalment, s’ha abordat la convocatòria de comissions de servici per a les unitats específiques d’orientació (UEO) davant de la necessitat de renovar-les d’acord amb els criteris que la Direcció General d’Innovació i Inclusió Educativa ha establit.

Fecha: 10/04/2025